Vlak 3: Jag, visvang nou toegelaat(Foto: pixabay) Regulasies wat die afgelope week in die Staatskoerant gepubliseer is laat nou toe dat Suid-Afrikaners op vlak 3 van afsondering mag visvang en jag. Wildveilings mag ook plaasvind, mits aan die nodige gesondheidsmaatreëls voldoen word. Regulasies wat Vrydag deur die departement van omgewing, bosbou en visserye gepubliseer is, bepaal dat die meeste soorte visvang, ook vir ontspanningsdoeleindes, nou toegelaat word. Dit is egter nie van toepassing op diepseevisvang nie. Mense wat vir ontspanning visvang moet in besit wees van ŉ geldige permit wat by die poskantoor verkry kan word. Visvang vir ontspanningsdoeleindes mag nie in groepe plaasvind nie en vissers moet al die betrokke veiligheid -en gesondheidsmaatreëls, soos die dra van maskers en die handhaaf van sosiale afstande, toepas. Die regulasies wat van toepassing was op beroepsvissers op vlak 4 van afsondering is steeds van krag. Afsonderlike regulasies, wat ook Vrydag gepubliseer is, bepaal dat jag en die uitdun van wild ook nou mag plaasvind, mits jagters oor die toepaslike jagpermitte beskik. Dit is ook van toepassing op professionele jagters. Wildveilings word ook toegelaat en die verskuiwing en vervoer van lewende of dooie diere mag ook oor provinsiale en munisipale grense geskied, mits die persoon oor die toepaslike permit beskik. Al dié aktiwiteite moet ook voldoen aan die nodige veiligheid- en gesondheidsmaatreëls om die verspreiding van Covid-19 te voorkom. Wild mag ook in- en uitgevoer word. Jagters kan hier aansoek doen om die nodige permitte. Die bepalings is onmiddellik van krag en geld vir die duur van vlak 3 van afsondering.